Lietuvos vabalai
Lietuvoje aptinkami įvairuose regionuose – Europoje ir net Vakarų Sibire išplitę vabalai. Randama ir gana daug šilumą mėgstančių vabalų rūšių, kurios būdingos pietiniams kraštams, kaip reliktas pasilikę Lietuvoje nuo šiltesnių periodų. Šiltesnių kraštų vabalai į Lietuvą galėjo patekti ne tik anksčiau, bet ir plisdami šiuo metu. Dalis Lietuvoje aptinkamų rūšių, ypač kenkėjinių, yra išplitusios visame pasaulyje; į Lietuvą atkeliavo iš užsienio importuojant įvairias prekes (dažniausiai įvairius kultūrinius augalus, bei sėklas). Žinomiausias toks vabalas – Kolorado vabalas, kuris pirmą kartą Lietuvoje rastas 1956 m. Šiuo metu jis jau paplitęs visoje Lietuvoje. Tokios kosmopolitinės rūšys kai kuriose šeimose sudaro gana didelę dalį. Pavyzdžiui, kailiavabalių šeimoje tokių rūšių yra net 67 %.